Nuwe president by Loftus ingehuldigLoftus Versfeld Suid-Afrika se nuwe president wat ná die nasionale verkiesing aangewys sal word, sal nié soos gewoonlik by die Uniegebou ingehuldig word nie, maar by Loftus Versfeld in Pretoria. Die presidensie het Saterdag aangekondig dié geleentheid sal op 25 Mei plaasvind. Die nasionale verkiesing vind op 8 Mei plaas. “Om die inhuldiging in ŉ stadion, die grootste in Stad Tshwane te hou, maak voorsiening vir groter openbare deelname aan hierdie belangrike nasionale geleentheid,” het die presidensie gesê. “Dit is simbolies dat die inhuldiging op Afrikadag sal plaasvind, aangesien dit die regering se toewyding aan die bevordering van die Afrika-agenda bevestig, asook om bande tussen Suid-Afrika en sy buurlande te versterk.” Khusela Diko, woordvoerder van die president, sê die tema vir die inhuldigingseremonie is “Saam vier ons 25 jaar van vryheid: Hernuwing en groei vir ŉ beter Suid-Afrika”. Afgesien van die publiek sal verskeie staatshoofde en koninklikes van ander lande ook die geleentheid bywoon. Geloofsleiers, politieke partye en verteenwoordigers van streeks-, kontinentale en internasionale organisasie en liggame, waaronder die Afrika-unie, die Suider-Afrikaanse Ontwikkelingsgemeenskap (SAOG) en die Verenigde Nasies, sal ook by die seremonie wees.